b'\n_START_ARTICLE_\nVaba ja Demokraatlik Euroopa\n_START_PARAGRAPH_\nVaba ja Demokraatlik Euroopa on euroskeptikute fraktsioon Euroopa Parlamendis. See moodustati p\xc3\xa4rast 2009. aasta valimisi ja \xc3\xbchendas algselt peamiselt tegevuse l\xc3\xb5petanud fraktsioonide Iseseisvus/demokraatia ning Liit Rahvusriikide Euroopa Eest endisi liikmeid._NEWLINE_2014. aasta valimiste j\xc3\xa4rel liitus fraktsiooniga 48 saadikut, kellest pooled on Suurbritannia Iseseisvuspartei esindajad._NEWLINE_Fraktsiooni kaaspresidendid on Nigel Farage (Briti Iseseisvuspartei) ja David Borrelli (Itaalia, Viie T\xc3\xa4he Liikumine)._NEWLINE_Fraktsiooni p\xc3\xb5him\xc3\xb5tted tutvustatakse selle poliitilises platvormis.\n_START_SECTION_\nFraktsiooni poliitiline platvorm\n_START_PARAGRAPH_\nFraktsioon on avatud liikmetele, kes n\xc3\xb5ustuvad Vaba ja Demokraatliku Euroopaga ning tunnistavad \xc3\x9cRO inim\xc3\xb5iguste \xc3\xbclddeklaratsiooni ja parlamentaarset demokraatiat._NEWLINE_Fraktsioon juhindub j\xc3\xa4rgmisest programmist:\n_START_SECTION_\n1. Eri riikide rahvaste vabadus ja koost\xc3\xb6\xc3\xb6\n_START_PARAGRAPH_\nOlles p\xc3\xbchendunud demokraatia, vabaduse ja rahvusriikide koost\xc3\xb6\xc3\xb6 p\xc3\xb5him\xc3\xb5tetele eelistab see fraktsioon avatud, l\xc3\xa4bipaistvat, demokraatlikku ja aruandekohustuslikku koost\xc3\xb6\xc3\xb6d suver\xc3\xa4\xc3\xa4nsete Euroopa riikide vahel ning l\xc3\xbckkab tagasi Euroopa b\xc3\xbcrokratiseerimise ja \xc3\xbchtse tsentraliseeritud Euroopa \xc3\xbcliriigi loomise.\n_START_SECTION_\n2. Rohkem demokraatiat ja rahva tahte austamist\n_START_PARAGRAPH_\nOlles veendunud, et demokraatia legitiimne tase asub rahvusriikide, nende regioonide ja parlamentide tasandil, sest ei ole olemas sellist asja nagu \xc3\xbchtne euroopa rahvus, on see fraktsioon vastu Euroopa j\xc3\xa4tkuvale integreerimisele (lepingud ja poliitikad), mis suurendab praegust demokraatia defitsiiti ja Euroopa Liidu poliitilise struktuuri tsentraliseeritust. See fraktsioon pooldab seda, et k\xc3\xb5ik uued lepingud v\xc3\xb5i olemasolevates lepingutes tehtavad muudatused pandaks liikmesriikides rahvah\xc3\xa4\xc3\xa4letusele vabadel ja ausatel riigip\xc3\xb5histel referendumitel. See fraktsioon usub, et igasuguse Euroopa v\xc3\xb5imu legitiimsus l\xc3\xa4htub selle elanike tahtest ning nende \xc3\xb5igusest olla vabad ja demokraatlikult valitsetud.\n_START_SECTION_\n3. Austus Euroopa ajaloo, traditsioonide ja kultuuri vastu\n_START_PARAGRAPH_\nEuroopa rahvastel ja rahvustel on \xc3\xb5igus kaitsta oma ajaloolisi piire ning tugevdada omaenda ajaloolisi, traditsioonilisi, religioosseid ja kultuurilisi v\xc3\xa4\xc3\xa4rtushinnanguid. See fraktsioon laidab maha ksenofoobia, antisemitismi ja igasuguse muu diskrimineerimise.\n_START_SECTION_\n4. Austus rahvuslike erip\xc3\xa4rade ja huvide vastu: vabadus h\xc3\xa4\xc3\xa4letamisel\n_START_PARAGRAPH_\nN\xc3\xb5ustudes l\xc3\xa4htuma oma toimingutes neist loetletud p\xc3\xb5him\xc3\xb5tetest j\xc3\xa4tab see fraktsioon oma liikmetele ja liikmesdelegatsioonidele vabaduse h\xc3\xa4\xc3\xa4letada nii, nagu nad paremaks peavad.'